b'\n_START_ARTICLE_\nKonklave\n_START_PARAGRAPH_\nKonkl\xc3\xa1ve (italijansko Conclave) ("pod klju\xc4\x8dem") je skupek postopkov, ko kardinali, ki imajo volilno pravico, izvolijo novega pape\xc5\xbea._NEWLINE_Kardinal Alojzij Ambro\xc5\xbei\xc4\x8d je prvi slovenski kardinal, ki je sodeloval na kak\xc5\xa1nem konklavu, in sicer je bilo to po smrti Janeza Pavla II., na konklavu, na katerem je bil izvoljen njegov naslednik pape\xc5\xbe Benedikt XVI.\n_START_SECTION_\nZgodovinski razvoj konklava\n_START_PARAGRAPH_\nKonklave je v nekaterih jezikih tudi ime prostora, v katerem se zberejo kardinali in so tam zaprti, dokler ne izberejo/izvolijo novega pape\xc5\xbea. Tak\xc5\xa1no obliko izbire pape\xc5\xbea so uvedli v Rimokatoli\xc5\xa1ki cerkvi leta 1274 na drugem Lyonskem koncilu. Leta 1492 je bil konklave prvi\xc4\x8d v Sikstinski kapeli, ki je prizori\xc5\xa1\xc4\x8de vseh konklavov od leta 1878.\n_START_SECTION_\nRezultati volitev\n_START_PARAGRAPH_\nKemi\xc4\x8dne sestavine od leta 2005 nadome\xc5\xa1\xc4\x8dajo  mokro slamo in smolo, s katerima so v Vatikanu z dimom sporo\xc4\x8dali izide posameznih volilnih krogov v \xc4\x8dasu konklava._NEWLINE_V preteklosti so za beli dim uporabljali mokro slamo, \xc4\x8drn dim pa je bil rezultat za\xc5\xbeiga smole. Volilne listi\xc4\x8de po vsakem volilnem krogu se\xc5\xbegejo v tradicionalni pe\xc4\x8di v Sikstinski kapeli, posebna pe\xc4\x8d poleg nje pa skozi dimnik na strehi kapele v zrak po\xc5\xa1lje zna\xc4\x8dilni \xc4\x8drn ali bel dim._NEWLINE_\xc4\x8ceprav sta za proizvodnjo dima na sedaj na voljo dve lo\xc4\x8deni enoti, pa se obe cevi tik pod streho kapele zdru\xc5\xbeita v en dimnik._NEWLINE_\xc4\x8crn dim iz dimnika na strehi Sikstinske kapele oznanja neuspe\xc5\xa1en izid volilnega kroga. Za razliko od \xc4\x8drnega dima pa bel dim spremlja tudi zvonenje vatikanskih zvonov, ki svetu sporo\xc4\x8dajo, da je bil izvoljen novi pape\xc5\xbe.'